Vorveðrið var enn og aftur ríkjandi laugardaginn 23. febrúar þegar rúmlega þrjátíu þátttakendur í 10.000 metra áskorun Fjallafélagsins bönkuðu á bakdyr Esjunnar . Gengið var á Skálatind ofan Eilífsdals . Gönguleiðin var eftir mikilfenglegum hrygg sem skilur að Eilífsdal og Flekkudal en þetta er þægileg leið til þess komast í efri brúnir Esjunnar á þessum slóðum . Eilífstindur og Þórnýjartindur , nágrannar Skálatinds , heilsuðu með virktum en voru brúnaþungir með gráa skýjaslæðuna á kollinum . Gott útsýni fékkst yfir Kjósina , Meðalfellsvatn , Miðdal , Eyrarfjall og nágrenni . Mikil þýða var í jörðu eftir öll hlýindin undanfarið enda bar skóbúnaður hópsins þess glögglega merki eftir að hafa dýft sér í mjúkan aurinn á leiðinni . Lagðir voru að baki 11 kílómetrar á sléttum 4 klukkustundum . Hæðarhækkunin var 745 metrar og fór hópurinn þar með umfram hækkunartakmarkið í þessari göngu . Enda má segja að hópurinn hafi farið upp fyrir " toppinn " í þetta skiptið .